KYK: Betogers versper stasie-hekke waar Cyril trein in ontvangs neem | Netwerk24
Deur Llewellyn Prince 09 April 2019 12:43
Aktiviste van UniteBehind het Dinsdagmiddag by die Kaapstad-stasie betoog nadat pres. Cyril Ramaphosa die eerste nuwe trein van Metrorail in ontvangs geneem het.
Hulle het aangedring om met Ramaphosa te praat, terwyl hulle die hekke van die Kaapstad-stasie versper en gedreig dat hulle eers sal padgee wanneer Ramaphosa hulle toespreek.
Van die betogers het na bewering in die pad gelê en die pad versper sodat voertuie nie kon uitkom nie.
Betogers Dinsdag by die Kaapstad-stasie. Foto: Adrian de Kock
Dr. Blade Nzimande, minister van vervoer, het Dinsdag aangekondig dat die Wes-Kaap en KwaZulu-Natal teen einde 2020 elk 35 splinternuwe Metrorail-treine kry wat die druk op die sukkelende pendelspoortnetwerk heelwat kan verlig.
Blade Nzimande, minister van vervoer. Foto: Lisa Hnatowicz
Dit is ook deel van die Passasierspooragentskap van Suid-Afrika (Prasa) se moderniseringsprogram van R172 miljard wat oor die volgende tien jaar nuwe lewe in die nasionale spoornetwerk moet blaas.
Volgens Nzimande sal daar teen einde 2020 sowat 35 van hierdie bloukleurige treine genaamd “Die mense se trein” in die Wes-Kaap ontplooi wees.
Nog 35 sal teen daardie tyd in die eThekwini-metro in Durban ontplooi word.
Helen Zille, Wes-Kaapse premier, wat ook die geleentheid bygewoon het, het spottenderwys gesê dit is vir haar ’n plesier “om die ou stukkende geel (Metrorail-)treine met die nuwe blou treine te vervang. Dit is simbolies. Want as jy die stelsel wil transformeer, moet jy van geel na blou beweeg,” het Zille geskerts.
Sy het hiermee gesinspeel op geel wat een van die ANC se kleure is en blou wat die DA s’n is.
Meer oor: Metrorail | Prasa | Dr. Blade Nzimande | Pres. Cyril Ramaphosa | Wes-Kaap | Kwazulu-Natal (Kzn) | Openbare Vervoer